Holder styringsrenten uendret på 1,50 prosent

Norges Bank ser tegn til svakere vekst i økonomien. Renten vil trolig bli holdt uendret i tiden fremover, sier sentralbanksjefen.

Sentralbanksjef Øystein Olsen Vis mer byoutline Berit Roald / NTB scanpix

Asgeir Aga Nilsen

Publisert: Oppdatert: 23. januar 2020 10:32 , Publisert: 23. januar 2020 10:00

Norges Bank lar styringsrenten ligge uendret på 1,50 prosent etter rentemøtet torsdag, slik ekspertene hadde antatt.

Sentralbanken har satt styringsrenten opp fire ganger siden høsten 2018, sist gang i september i fjor.

– Slik vi nå vurderer utsiktene og risikobildet, vil styringsrenten mest sannsynlig bli værende på dagens nivå den nærmeste tiden, sier sentralbanksjef Øystein Olsen i en pressemelding.

Han gjentar dermed budskapet fra forrige rentemøte i desember.

Les også DNB Markets venter taktskifte: – 2019 blir trolig det siste året med «oljeboom»

Ser lavere vekst i økonomien

Dette er det første møtet til den ferske pengepolitiske komiteen i Norges Bank, som fra årsskiftet tok over ansvaret for blant annet rentesettingen.

Ifølge komiteen er det « tegn til at veksten i norsk økonomi avtar».

«Lav BNP-vekst i november tyder på at økonomien vokste litt mindre mot slutten av 2019 enn anslått», påpeker komiteen.

I vurderingen trekker den også frem at Oljedirektoratet anslår lavere oljeinvesteringer enn Norges Bank ventet i desember.

Samtidig har den registrerte arbeidsledigheten vært lite endret i det siste, mens boligprisene fortsatt vokser moderat og prisveksten på varer og tjenester er nær målet på 2 prosent, ifølge komiteen.

Les også Skal sette renten for første gang: – Ser med litt nye øyne

Den økonomiske veksten hos Norges handelspartnere er fortsatt moderat, påpeker komiteen:

«Risikoen for et kraftig tilbakeslag i verdensøkonomien synes å ha avtatt noe siden i høst, men usikkerheten om utviklingen internasjonalt varer ved», er vurderingen.

Venter uendret rente

Økonomer i de fleste store bankene tror at Norges Bank er ferdig med rentehevingene.

DNB Markets tror styringsrenten blir liggende uendret ut 2022. Det samme gjør Handelsbanken, mens Nordea venter uendret rente gjennom 2020.

Danske Bank venter derimot en renteøkning i juni, ifølge TDN Direkt.

Høyere boliglånsrenter Bankene har fulgt etter Norges Bank og jekket opp boliglånsrentene, men ikke like mye.

Ifølge SSBs rentestatistikk var den gjennomsnittlige flytende renten på boliglån litt over tre prosent i november i fjor, mot 2,4 prosent i september 2018.

Norges Bank satt først opp styringsrenten fra 0,5 til 0,75 prosent i september 2018. Deretter ble renten satt opp i mars, juni og september 2019, slik at den nå ligger på 1,50 prosent. Vis mer vg-expand-down

Les også Sentralbanksjefen om klimautfordringene: – Reiser noen spørsmål rundt oljens fremtid

Taktskifte

Norges Bank har ventet at farten i norsk økonomi skal ned, men omslaget kan komme raskere enn antatt, viser utsiktene fra bankens regionale nettverk.

Flere økonomiske statistikker viser svakere vekst:

SSB har meldt om dempet optimisme i industrien, mens bedrifter i alle deler av næringslivet meldte om svakere vekst på slutten av 2019, ifølge Norges Bank

Vi har handlet mindre i butikkene, store vei- og jernbaneutbygginger har blitt utsatt og bedriftene har gjort færre nyansettelser enn tidligere, ifølge sentralbankens undersøkelse.

Samtidig ligger veksten i oljeinvesteringene an til å bremse i år.